Sacrosancta Generalis Synodus Basiliensis in spiritu sancto legitimè congregata universalem Ecclesiam repræsentans dilectis Ecclesiæ filiis Abbati et conventui Monasterii Cluniacensis Matisconensis Diœcesis salutem et omnipotentis Dei benedictionem. Cum à nobis petitur quod justum est et honestum, tam vigor æquitatis quàm ordo exigit rationis ut id per sollicitudinem officii nostri ad debitum perducatur effectum. Ea propter dilecti Ecclesiæ filii vestris justis postulationibus grato concurrentes assensu omnes libertates et immunitates, prærogativas, indulgentias, et privilegia, ac indulta à Romanis Pontificibus per litteras Apostolicas vobis et Monasterio vestro prædicto ac membris ejusdem concessas, necnon libertates, exemptiones, et salvagardias sæcularium exactionum à quibuscumque dominis imperatoribus, regibus, principibus, vel aliis Christi fidelibus rationabiliter vobis et Monasterio vestro prædicto et membris ejusdem indultas, sicut ea justè et pacificè possidetis auctoritate nostra confirmamus, ac præsentis scripti patrociuio communimus. Nulli ergo omnino hominum liceat hanc paginam nostræ confirmationis et communitionis infringere vel ei ausu temerario contraire. Si quis autem hoc attentare præsumpserit indignationem omnipotentis Dei et universalis Ecclesiæ ejus se noverit incursurum. Datum Basileæ XI. Kalendas Martii, anno à nativitate Domini millesimo quadringentesimo tricesimo quinto: signatum Ja. de Loysi.